"ผักเหลียง" ผักพื้นบ้าน มากคุณค่า สร้างรายได้ให้เกษตรกร
"ผักเหลียง" ผักพื้นบ้าน มากคุณค่า สร้างรายได้ให้เกษตรกร          ศูนย์เรียนรู้เศรษฐกิจพอเพียง ตามรอยเท้าพ่อ บ้านลำใหม่ หมู่ที่ 3 ตำบลลำใหม่ อำเภอเมือง จังหวัดยะลา ได้นำพันธุ์ผักเหลียง ผักพื้นบ้าน มาปลูกผสมผสานร่วมกับพืชต่าง ๆ หลังผักเหลียงเติบใหญ่ เก็บผลผลิตได้ นอกจากสมาชิกในศูนย์ฯ จะเก็บไว้รับประทานแล้ว พอเหลือก็ได้นำไปส่งขายที่ตลาดในกิโลกรัมละ 30 บาท มีรายได้เข้าศูนย์เรียนรู้ครั้งละ 300 บาท          นายเชล ติ้งคำ เจ้าของศูนย์เรียนรู้ฯ บอกว่า สำหรับผักเหลียงเป็นพืชที่ชอบอยู่ในที่ร่ม ไม่ชอบแดด สามารถปลูกร่วมยางได้ และเป็นพืชที่ทำรายได้ให้เกษตรกรได้มาก ถ้าปลูกไว้พันต้นก็จะมีรายได้เป็นพันบาท ที่ปลูกไว้ในศูนย์เรียนรู้นี้มีอยู่ประมาณ 200 ต้น สามารถเก็บยอดมัดเป็นกำ ๆ ละ 10 บาท และนำไปขายที่ตลาด มีรายได้ถึงครั้งละ 300 บาท ยิ่งช่วงหน้าฝนก็จะเก็บยอดได้ทุกวัน          สำหรับผักเหลียงเป็นผักพื้นบ้านที่มีประโยชน์ต่อสุขภาพหลายอย่าง ทั้งบำรุงสายตา เสริมสร้างกระดูก บำรุงหัวใจ บำรุงความงาม บำรุงสมองป้องกันมะเร็ง ฯลฯ ประชาชนนิยมรับประทาน ทำเมนูได้หลายอย่าง ลวกจิ้มกับน้ำพริกก็ได้ ที่นิยมก็จะเป็นผักเหลียงผัดไข่ ถ้านำขึ้นเหลาราคาจะแพงถึง จานละ 80 บาท ในส่วนของการปลูกก็ไม่ยุ่งยาก จะต้องดูแล บำรุงดิน ใส่ปุ๋ย ซึ่งที่ศูนย์เรียนรู้นี้ จะใช้ปุ๋ยอินทรีย์ มูลไก่ มูลเป็ด เป็นผักปลอดสารพิษทั้งหมด ส่วนเกษตรกรที่นำไปปลูกก็จะต้องทำใจหน่อยถ้าใช้อินทรีย์ ต้นผักเหลียงจะค่อนข้างแคระแก่น โตช้า ใบออกน้อย แต่ถ้าใช้ปุ๋ยเคมี ใบออกมาก รายได้ก็จะเพิ่มขึ้น#ผักเหลียง #ผักพื้นบ้าน #มากคุณค่า สร้างรายได้ให้เกษตรกร #สำนักข่าวกรมประชาสัมพันธ์ #NNT #ILOVETHAILAND